M. Rehák, poslanec: (2003-12-10):
Celkový podiel štátneho rozpočtu na dosiahnutie výšky hrubého domáceho produktu je u nás oveľa väčší a významnejší než vo fungujúcich trhových ekonomikách. Preto i z tohto hľadiska je veľmi dôležité, z akých národohospodárskych pozícií a trendov sa vychádza, aby štátny rozpočet začal skutočne motivačne pôsobiť na podnikateľské subjekty, vyššie územné celky, samosprávu, a, samozrejme, na správanie domácností a občanov. Predseda vlády vo svojom príhovore povedal, že rozpočet je vyústením reformných opatrení a zaručuje zdravý hospodársky rast. Rád by som tomu veril. Podpredseda vlády, minister financií pán Mikloš ide ešte ďalej. Tvrdí, že ak sa naplnia zámery Programového vyhlásenia vlády, je si istý, že Slovensko sa bude vnímať ako bezkonkurenčný líder uskutočňovania reforiem. O rok, najneskôr o dva budeme vo fungovaní mnohých systémov a rezortov v podnikateľskom prostredí ďalej, ako je dnes väčšina vyspelých krajín Európskej únie. Slovensko môže napodobniť veľmi úspešný príklad Írska. Len treba vydržať, lebo máme pred sebou kľúčové obdobie. Pán podpredseda, kto má vydržať, aby sa splnili vaše predstavy? Sú krásne a bol by som naozaj veľmi rád, keby boli reálne a v tom období alebo v tých časových horizontoch, ako ste hovorili, sa splnili. Vy však idete ďalej. Toho roku schváliť rozpočet, v prvom štvrťroku 2004 zákony v reforme zdravotníctva, vo vzdelávacej reforme. Ale ako zadržia tieto reformy občana? Prežije ich? A potom, snáď ku koncu roku 2004 a v roku 2005 by mali byť výsledky viditeľné a zrejmé pre väčšinu obyvateľov Slovenska. Aké budú tieto výsledky, pre ktoré má byť štartom schválenie rozpočtu v roku 2004, koľko ďalších doplňujúcich reštrikčných zákonov nás čaká v roku 2004, ak sa nebude plniť príjmová časť rozpočtu, ktorý teraz ideme schvaľovať. Nemáme v tomto smere pozitívnu skúsenosť. Podľa nášho názoru má rozpočet vážne nedostatky. Predovšetkým má nadhodnotené príjmy a to je pomerne veľké nebezpečenstvo. Ak ráta s príjmami z privatizácie strategických podnikov alebo zvyškov už čiastočne sprivatizovaných strategických podnikov, potom si myslím, že takto získané peniaze by sme mali používať na rozvojové programy, na úverovú politiku štátu, na riešenie zadlženosti štátu, na sociálnu reformu, ale nie na vyplnenie dier v štátnom rozpočte. Vláda napriek mimoriadnemu vplyvu týchto podnikov na ekonomiku Slovenska nepredložila analýzu prínosov, koľko miliárd sme schopní predajom týchto podnikov získať, kde ich chceme v rámci národného hospodárstva umiestniť, ale ani analýzu dosahov na zamestnanosť, ceny a naplnenie štátnych záujmov. Vláda sa zaviazala dokončiť proces privatizácie za podmienok ekonomickej výhodnosti a transparentnosti. Nič z toho dnes už neplatí a myslím si, že vláda koná v rozpore so svojím programovým vyhlásením. Ako som už spomenul, stanovisko opozície je, že rozpočet má množstvo vnútorných nedostatkov. Rastie jeho deficit, čím rastie rozdiel medzi úrovňou príjmov a spotrebou, zaťažuje sa spoločnosť novými dlžobami. Vláda sa v prvom rade zamerala na riešenie vlastných problémov. V rozpočte prioritne vykrýva vlastné potreby. Na Slovensku dnes už tretí rok existujú vyššie územné celky, a samozrejme samosprávne orgány miest a obcí. Nezabudli ste na ne? Pretože na tieto dva samosprávne inštitúty, ktoré sú najbližšie k občanovi, ste preniesli vlastné neriešené problémy vo forme kompetencií, v zdravotníctve, školstve, v kultúre, v sociálnej oblasti a v poslednom čase aj v doprave. Vykryli ste ich dostatočnými finančnými zdrojmi, keď ste si na ďalší rok neriešení daňovej reformy zabezpečili rozhodujúci vplyv na ne cez finančné zdroje, cez peniaze? Súhlasná odpoveď by určite nezaznela. Dnešný štátny rozpočet je vo väzbe na samosprávy vernou kópiou minuloročného. Navrhované parametre štátneho rozpočtu obcí a vyšších územných celkov na rok 2004 nereflektujú potreby. Aby som vzťah štátneho rozpočtu vyšších územných celkov konkretizoval, uvediem ďalej pozíciu vyššieho územného celku Trenčín vo vzťahu k štátnemu rozpočtu. Vládny návrh zákona v štátnom rozpočte na rok 2004 vo výdavkovej časti nezohľadňuje reálne potreby Trenčianskeho samosprávneho kraja pre budúci rok. Na zabezpečenie riadneho výkonu zákonom stanovených kompetencií či už v oblasti samosprávy alebo preneseného výkonu štátnej správy. Vo vládnom návrhu uvádzané limity sú nedostačujúce hlavne pre funkcie doprava, zdravotníctvo a školstvo. V oblasti dopravy je potreba bežného transferu 310 453 000 Sk. Uvedená suma sú vlastne požiadavky automobilovej dopravy Trenčín a Prievidza pre výkony vykonávané cez vyšší územný celok, pre mestskú verejnú dopravu vo verejnom záujme. V súčasnosti sú vykonané zmeny cestovných poriadkov a optimalizácia vybraných spojov na linkách s výraznou ekonomickou stratou. Boli zrušené spoje o celkovej dĺžke cca 50 000 km za mesiac. Ďalšia redukcia spojov spôsobí veľmi vážne problémy so zabezpečením obslužnosti územia a vážne sociálne problémy v sociálne slabších rodinách. Najväčšiu stratovosť vykazujú spoje, ktoré vykonávajú prepravu do takzvaných koncových obcí s nízkym počtom obyvateľov s vekom blízkym dôchodkovému, ktorí nemajú možnosť cestovať individuálnymi dopravnými prostriedkami. Neadekvátne zvýšenie cien v pravidelnej autobusovej doprave zvýši tržby prepravcov však spôsobí nárast individuálnej dopravy a myslím si, že zvýšenie nezamestnanosti pre cestujúcich, ktorým sa už neoplatí dochádzať do vzdialeného zamestnania. Potreba v tejto oblasti pre Trenčiansky samosprávny kraj je zhruba na úrovni 160 mil. korún oproti štátnemu rozpočtu. V oblasti zdravotníctva v návrhu rozpočtu na rok 2004 časť kapitálové výdavky predstavuje sumu 2,5 mld. Sk, z toho je pre zdravotnícke zariadenia v zriaďovacej pôsobnosti samosprávnych krajov a obcí určených 394 mil. Sk, čo predstavuje 16 % z celkovej sumy rozpočtu kapitálových výdavkov rezortu zdravotníctva na rok 2004. Z celkovej sumy 394 mil. Sk je 158 mil. účelovo viazaných na splátky prístrojovej techniky, 168 mil. Sk na individuálne stavby a 67,9 mil. Sk na účelové stavby s rozpočtom pod 41 mil. Sk. Keďže celá suma je účelovo viazaná, samosprávne kraje a obce nebudú mať žiadne finančné prostriedky na reštrukturalizáciu zdravotníckych zariadení, obnovu prístrojovej techniky, riešenie havarijných stavov. Takisto absentujú i prostriedky na rozostavané a individuálne stavby, ktoré boli schválené ministerstvom zdravotníctva. V rámci zdravotníckych zariadení v zriaďovateľskej pôsobnosti Trenčianskeho kraja ide o jednu investičnú akciu, rekonštrukciu monobloku a rozvodov IS v Nemocnici s poliklinikou Prievidza so sídlom v Bojniciach, kde bol výhľad pre rok 2004 podľa delimitačného protokolu kapitálových výdavkov v sume 50 mil. Sk. Bez pridelenia finančných prostriedkov nie je možné zabezpečiť dokončenie uvedenej stavby. Nie je známy dôvod, prečo neboli vyčlenené finančné prostriedky na uvedenú investičnú akciu, nakoľko z hľadiska siete zdravotných zariadení nedôjde k rozšíreniu. Celková suma finančných prostriedkov na kapitálové výdavky vo výške 10 914 000 Sk pre vyšší územný celok Trenčín patrí medzi najnižšie spomedzi všetkých samosprávnych krajov. Pokrýva jedine zmluvné splátky prístrojovej techniky. Z tejto sumy finančných prostriedkov nie je možné zabezpečiť ani najnevyhnutnejšiu obnovu prístrojovej techniky, ktorá je v havarijnom stave. Zdravotnícke zariadenia prešli do zriaďovateľskej pôsobnosti samosprávneho kraja v nevyhovujúcom stave. Treba zabezpečiť energetické úspory, znížiť náklady, je potrebné vykonať nevyhnutné opravy, ako sú prestavby kotolne vrátane rozvodových systémov. Oproti rozpočtu, ktorý vyšší územný celok Trenčín dostal, je navrhované zvýšenie na úrovni 100 mil. Sk. V oblasti školstva v návrhu rozpočtu na rok 2004 je najvážnejší deficit v oblasti výdavkov na prevádzku stredných škôl vo výške 36 574 000 Sk. Vzhľadom na viacročné podhodnocovanie rozpočtu stredného školstva sa už vyčerpali všetky prirodzené úsporné opatrenia. Ani prebiehajúca racionalizácia siete stredných škôl nedokáže vykompenzovať dlhy na prevádzku. K 31. 10. 2003 zadlženosť činila 12 561 000 Sk a do konca kalendárneho roku 2003 sa predpokladajú neuhradené výdavky vo výške 25 224 000 Sk. Tieto zaťažia už aj tak poddimenzovaný rozpočet v roku 2004, ktorý je nedostačujúci na úhrady energií a už teraz hrozí školám odpájanie dodávky energie. Nedostatok finančných prostriedkov na prevádzku škôl si môže vynútiť ďalšie opatrenia, ktoré by mohli hraničiť so zrušením niektorých stredných škôl. Z dôvodu nedostatku finančných prostriedkov sa v posledných rokoch nevykonávala bežná údržba budov a zariadení, čo spôsobuje nárast havarijných stavov. Je nevyhnutné riešiť rekonštrukcie zatekajúcich striech, plynofikácie kotolní, rekonštrukcie sociálnych zariadení, kanalizácií a podobne. Minimálna potreba zvýšenia kapitálového rozpočtu pre rok 2004 je 31 mil. Sk, ale celková potreba navýšenia sa pohybuje na úrovni 67 mil. Sk. Vzhľadom na túto situáciu predkladám pozmeňujúci návrh k vládnemu návrhu zákona o štátnom rozpočte v nasledovnom znení: Bod 1 v § 1 ods. 6 v prílohe 5 záväzné limity, dotácie vyšších územných celkov na rok 2004 navrhujem upraviť, bežné výdavky upraviť nasledovne: Spolu 5 594 729 000 Sk zvýšiť na 5 754 729 000 Sk, v tom doprava z 1 079 446 000 Sk zvýšiť na 1 239 446 000 Sk. Kapitálové výdavky upraviť nasledovne: Spolu z 711 172 000 Sk zvýšiť na 811 172 000 Sk, v tom zdravotníctvo z 254 267 000 Sk na 354 267 000 Sk. V § 1 ods. 4 v prílohe 8 upraviť nasledovne: ministerstvo školstva zo 45 794 458 000 Sk zvýšiť na 45 862 332 000 Sk, v časti výdavky na regionálne školstvo 36 681 446 000 Sk na 36 718 020 000 Sk. Z toho bežné výdavky 34 842 557 000 Sk zvýšiť na 34 879 131 000 Sk, z toho v zriaďovateľskej pôsobnosti obcí a vyšších územných celkov zvýšiť z 31 358 723 00 Sk na 31 395 297 000 Sk, kapitálové výdavky z 1 838 884 000 Sk na 1 869 889 000 Sk, z toho presun z kapitoly súhrnný finančný vzťah k obciam a vyšším územným celkom pre vyššie územné celky zo 754 430 000 Sk na 785 430 000 Sk, čiže spočítané, zvýšenie o 196 574 000 Sk bežných výdavkov a o 131 mil. Sk v kapitálových výdavkoch, teda ide o zvýšenie, celkové, o 327 574 000 Sk v uvedenom členení viazať pre vyšší územný celok Trenčín. V bode č. 2 navrhujeme návrh krytia zvýšených rozpočtových výdavkov v rámci nárokov na štátny rozpočet, v § 1 ods. 4 v prílohe 3 výdavky štátneho rozpočtu na rok 2004 v kapitole ministerstva školstva upraviť bežné výdavky v rámci účelových prostriedkov rozpočtových kapitol na rok 2004, príloha č. 8 štátneho rozpočtu. Transfer verejným vysokým školám z 8 854 832 000 Sk na 8 794 258 000 Sk, v tom bežný transfer zo 7 838 732 000 Sk na 7 802 158 000 Sk, kapitálový transfer z 1 001 100 000 Sk na 1 001 069 000 Sk. V kapitole ministerstva zdravotníctva Slovenskej republiky upraviť kapitálové výdavky z 2 113 634 000 Sk na 2 013 634 000 Sk a z rezervy štátneho rozpočtu, z rezervy vlády Slovenskej republiky, pozri príloha č. 7 štátneho rozpočtu, zo 750 mil. Sk na 590 mil. Sk. Upozorňujem na skutočnosť, že v prípade schválenia vládneho návrhu rozpočtu na rok 2004 bez navrhovaného zvýšenia záväzných limitov, dodacích, pre vyšší územný celok Trenčín hrozí reálny kolaps výkonov samosprávnych funkcií a preneseného výkonu štátnej správy. Rezervy sú už v podstate prečerpané, nielen vyčerpané. Pán spravodajca, predkladám pozmeňujúci návrh v plnom znení aj s odôvodnením. Ďakujem za pozornosť. (Potlesk.)